Askheim

Askheim gård (Askjum), har matrikkelnummer 44 i Eidsvoll, Akershus i Viken fylke, på Minnesund ved sørlige ende av Mjøsa på vestsiden av Vorma og ved foten av Mistberget. Gardsnavnet er ifølge Rygh en sammensetning av treslaget ask og heim, noe som tyder på at gården ble ryddet i eldre jernalder. Askjum er et vanlig gardsnavn på flatbygdene på Østlandet som også blant annet finnes i nabobygdene Vardal, Østre Toten og Brandbu. Brukere av flere av disse gårdene har tatt navnet Askheim og gitt opphav til slekter med dette navnet.

Gården ligger i nordlige ende av en åsrygg, Åsleia, som er fredet på grunn av sitt sammenhengende kulturlandskap, gårdstun og vegetasjon. På garden er det fruktbar jord, og edellauvtreet ask trives godt der. Etter svartedauen lå gården øde til 1550. Ved Gørstadtjernbekken i sørgrensa til gården var det kvern på 1600- og 1700-tallet. I 1729–1730 ble gården delt i to like store gårder hvorav Okarn Askjum er brukt av samme ætt fra 1769. Bygningene lå rundt ett tun frem til 1853, da Vestre Arstun ble flyttet lenger ned mot veien til østsiden av gården og kalt Negarn Askjum. Hovedbygningen på Okarn lå øst-vest i lengderetningen frem til 1952. Da ble det bygget på finstue, taket ble hevet og snudd i nord-sør retning slik det fortsatt er i dag. Frem til 1992 var våningshuset hvitt, som de fleste andre gårdshus, men ble da malt gult.

Det hører også en husmannsplass (Madselykkja) til gården, som ligger om lag 400m. opp i skogen. Denne ble drevet av Harry Askheim inntil hans bortgang, men blir i dag bare brukt til festlige lag som rakfisklag og grillkvelder. Ei lita seter hører også til gården og ligger oppunder Mistbergets topp.

Okarn Askjum
Okarn Askjum betyr Øvre Askheim som er matrikkelgård nr. 44/1 med skog opp mot Mistberget.

Lars Olsen (født 1805, død 1875) var bruker av farsgarden frem til han døde i 1875 og sønnen Lars overtok. Han er den eldste vi kjenner og kan dermed kalles stamfar for Askheimslekten. Lars Olsen var først gift med Gurine Embretsdtr f. Bøn som døde 25 år gammel. Deretter var han gift med Mari Larsdatter f. Røkholt. Han fikk barna Ole og Ingeborg i første ekteskap og Lars, Maren Gurine og Øyvind i andre ekteskap. Odelsgutten Ole emigrerte til Amerika, der han skaffet seg gard. Han skrev et brev der han frasa seg odelsretten til fordel for sin halvbror Lars.

Lars Larsen Askheim (født 22. juni 1848, død 7. desember 1923) var bruker av farsgarden 1875–1918. Han var sønn av Lars Olsen (1805–1875) og hans andre kone Mari Larsdatter f. Røkholt, og han var gift med Oleane Larsdatter Elstad (1855–1931). Oleanne var født på Nordgarn Elstad som datter av Lars Gulbrandsen Tønsaker (1808 – 1871) og Marthea Eriksdatter Røkholt (1828 – 1912). Lars og Oleane tilhørte begge ulike grener av Røkholt - Venger ætten. Oleane var av Erikgreina. De hadde seks barn: Marie, Laura, Maren, Lars, Ole (kalte seg allerede som ung Ola som ble hans navn) og Øyvind (1897–1973).

Lars Larsen Askheim (født 12. april 1889, død 4. september 1942) var eldste sønn på garden som han overtok i 1918 for 13000 kroner pluss føderåd og brukte frem til han døde i 1942. Han var gift med Ingeborg Kristiansdtr fra Søstun Julsrud f. 1894. Lars og Ingeborg fikk barna Odd og Lars. Ved siden av gardsdriften var han disponent for Stensby meieri. Lars bygde stabbur og veslebygning på garden i 1926. Han kjøpte 60 mål dyrket jord av Stenshol og brøt 16 mål til låvetomt. Lars bygde låve med mursteinsfjøs og stall da en list ble kastet ut av saga og traff ham i hodet slik at han døde. Ingeborg drev garden som enke frem til Odd giftet seg.

Odd Askheim (født 12. februar 1919, død 19. november 1988) fikk skjøte på gården i 1950. Han var gift med Åse Merlid fra Sørum og de drev med gris i tillegg til skogsdrift. De overlot gården i 1986 til nåværende bruker Lars Frode Askheim, som er sønn til Odds kusine Olaug og Tore Gaute Aas. Under 2. verdenskrig var Odd med i Milorg og tok imot flyslipp på Mistberget.

Lars Frode Askheim (født Aas den 3. september 1963 i Ås kommune) tok morens slektsnavn da han giftet seg med Ingvild Berge Askheim i 1986 og de samtidig overtok gården Okarn Askheim. Han er bror til Ola Gaute Aas Askheim som også har tatt morens slektsnavn.  Lars Frode studerte sterkstrøm ved NTH.

Referanser

Litteratur
Andreas Holmsen: Røkholt-Venger ætten. En slektsoversikt. Flekkefjord 1943.
Birger Kirkeby: "Gardene på vestsida av Vorma" i: Andreas Holmsen (Red.): Eidsvoll Bygds Historie. Bind II del 2 og 3.
Dag Askheim: Minner om bestemor og bestefar på Okgarn Askheim i Eidsvoll, Oleane og Lars Askheim og deres etterkommere. Asker 2007.

Fredete gårder og tun i Norge
Fredete byggverk i Viken
Gårder i Eidsvoll
Norske slekter